Blackadder er tilbage i ny serie

Hvis du er over 30 kan du formentlig huske Rowan Atkinsons Blackadder – den evigt sarkastiske, altid småsure personage, hvis virkelige navn er Edmund Plantagenat, der både dukkede op i 1400 tallets England og under første verdenskrig. Den første serie blev lavet i 1983 og det sidste afsnit blev lavet i 2000 – det var dog ikke en del af en serie, men blot et enkelt afsnit lavet til velgørenhed – så den sidste reelle serie var Blackadder Goes Forth der foregik under 1. verdenskrig. Den blev lavet i 1989. I alt blev der lavet 26 afsnit fordelt på fire serier. Men nu kommer altså endnu en serie.

Universitetslektor i 2019

Den nye serie foregår, hvis rygterne ellers holder stik, i nutiden. Blackadder er universitetslektor, men ellers er stort set alt som det plejer, og det flere medlemmer af castet er på plads i rollerne omkring Rowan Atkinsons Blackadder – vigtigst af alt er Tony Robinsons Baldrick, der som den eneste, udover Rowan Atkinson selv, har været med i alle afsnit af serien.

Mødtes i London

Gruppen bag Blackadder serien mødtes, ifølge The Sun, for at diskutere den kommende sæson, og ifølge en kilde skulle de have haft det sjovt – og være blevet enige om at lave serien. Udover Rowan Atkinson og Tony Robinson var også Stephen Fry og Hugh Laurie tilstede på mødet der foregik på en privat klub. Ifølge samme kilde er serien allerede ved at blive skrevet nu.

Hvornår serien får premiere vides endnu ikke, men det ventes at den kommer på BBC, hvor også alle tidligere sæsoner af Blackadder har været sendt.

Blackadder er tilbage i ny serie